Illum, il-Kummissjoni Ewropea ppubblikat l-aktar rapport riċenti tagħha dwar is-sistema tal-Kummissjoni biex tipprevjeni jew tirrestrinġi l-bejgħ ta' prodotti perikolużi fis-suq, l-hekk imsejħa “Sistema ta' Twissija Rapida”. Ir-rapport juri li l-għadd ta' azzjonijiet meħuda mill-awtoritajiet wara twissija qed jiżdied sena wara sena, u laħaq l-4,477 fl-2019 meta mqabbel ma' 4050 fl-2018. Didier Reynders, il-Kummissarju għall-Ġustizzja, qal: “Is-Sistema ta' Twissija Rapida hija disponibbli għal 24 siegħa, sebat ijiem fil-ġimgħa, u żżomm il-fluss tal-informazzjoni għaddej u s-suq uniku tagħna sikur. Kif rajna mir-rapport tal-2019, qed isir livell rekord ta' ħidma biex il-konsumaturi jiġu protetti minn prodotti perikolużi u minn ħsara potenzjali. Barra minn hekk, il-Kummissjoni kienet qed taħdem mal-Istati Membri biex iżżid l-ittestjar tal-prodotti. Din il-ħidma wasslet biex tinġibed l-attenzjoni fuq 75 prodott addizzjonali permezz tas-Sistema ta' Twissija Rapida tagħna minn tmiem is-sena li għaddiet. Il-konstatazzjonijiet ewlenin tar-rapport Fl-2019, l-awtoritajiet minn 31 pajjiż parteċipanti fis-Sistema ta' Twissija Rapida (l-Istati Membri tal-UE flimkien mar-Renju Unit, in-Norveġja, l-Iżlanda u l-Liechtenstein) skambjaw 2,243 twissija dwar prodotti perikolużi permezz tas-sistema, li wasslu għal 4,477 azzjoni ta' segwitu. Dan jirrappreżenta żieda ta' 10 % mis-sena li għaddiet u 63 % aktar mill-2015. L-azzjonijiet meħuda jvarjaw mill-irtirar ta' prodott mis-suq jew il-qerda tiegħu mid-distributuri u mill-bejjiegħa bl-imnut qabel ma jasal għand il-konsumaturi, sa sejħa lura tal-prodotti mhux sikuri mill-utenti. Skont ir-rapport tal-lum, il-ġugarelli kienu l-aktar kategorija ta' prodott notifikata (29 % tan-notifiki totali), segwiti minn vetturi bil-mutur (23 %), u tessuti u oġġetti tal-moda (8 %). Kożmetiċi, apparat u tagħmir elettriku, kif ukoll oġġetti tal-indukrar tat-tfal u tagħmir għat-tfal ukoll kellhom għadd kbir ta' twissijiet*. L-aktar riskji notifikati kienu relatati ma' prodott li jikkawża korriment (27 %) bħal ksur jew konkussjoni. Il-komponenti kimiċi fi prodotti kienu t-tieni l-aktar kwistjonijiet ta' tħassib li nġibdet l-attenzjoni dwarhom (23 %), segwiti minn riskji li t-tfal jifgaw (13 %). Filwaqt li mhumiex koperti mir-rapport tal-2019, ġew irreġistrati għadd ta' twissijiet ġodda mill-bidu tat-tifqigħa tal-coronavirus. Sal-1 ta' Lulju, kien hemm 63 twissija dwar il-maskri tal-wiċċ, tliet twissijiet dwar coveralls, tliet twissijiet dwar id-diżinfettanti tal-idejn u tliet twissijiet dwar lampi tal-UV (“sanitising wands”). Bejn l-1 ta' Marzu u l-1 ta' Lulju, ittieħdu 10 azzjonijiet ta' segwitu dwar il-maskri tal-wiċċ, u waħda fuq diżinfettant tal-idejn, li wasslu għal aktar armonizzazzjoni ta' miżuri kontra tali prodotti u b'hekk tejbet il-protezzjoni tal-konsumaturi madwar l-Ewropa. Ittestjar koordinat tal-prodotti Illum il-Kummissjoni ppubblikat ukoll ir-riżultati tal-Attivitajiet Koordinati dwar is-Sikurezza tal-Prodotti (Coordinated Activities on the Safety of Products, CASP). Din il-ħidma – li kienet tinvolvi l-ittestjar konġunt ta' prodotti mill-Kummissjoni Ewropea u mill-awtoritajiet Ewropej magħżula mill-Istati Membri– wasslet biex 652 prodott ġew ittestjati għas-sikurezza tagħhom. Prodotti magħżula għall-ittestjar mill-Istati Membri kienu jinkludu apparat ta' trasport personali, ġugarelli mimlija b'materjal artab, ċarġers, batteriji, sits tar-roti għal tfal u ġugarelli tas-slime. 38 % tal-prodotti kollha ttestjati ma kinux konformi ma' aspetti speċifiċi tal-leġiżlazzjoni tal-UE dwar is-sikurezza. 11 % tal-prodotti – 75 prodott – instabu li joħolqu riskju serju għall-konsumaturi. Pereżempju, filwaqt li s-sits tar-roti kollha ttestjati ppreżentaw xi tip ta' riskju, 8 % biss kienu serji. Skont il-kategorija, ġugarelli mimlija b'materjal artab jippreżentaw l-ogħla rati ta' riskji serji, 68 %, filwaqt li l-batteriji wrew l-inqas riskji serji (1 %). Fit-twettiq ta' din il-ħidma, jekk jinstab li hemm riskju serju, il-prodott jiġi nnotifikat fis-Sistema ta' Twissija Rapida sabiex jiġi evitat it-tixrid ta' prodotti perikolużi fis-suq. Il-passi li jmiss Il-Kummissjoni se tkompli timmodernizza l-għodod tas-Sistema ta' Twissija Rapida biex tħeġġeġ lill-konsumaturi jikkonsultaw il-bażi tad-data tat-twissijiet u biex jieħdu deċiżjonijiet sikuri dwar dak li jixtru. Dan jinkludi l-aġġornament tas-sit web għall-konsumaturi u għan-negozji, kif ukoll l-għodda speċifika użata mill-Istati Membri biex jinnotifikaw it-twissijiet. L-Attivitajiet Koordinati dwar is-Sikurezza tal-Prodotti jiġu organizzati kull sena. L-attivitajiet ta' din is-sena - CASP2020 - bdew fil-bidu tas-sena. Dawn jinkludu l-ittestjar ta' prodotti (bħal ġugarelli, ġojjellerija, tagħmir estern għal-logħob id-dar, kejbils, apparat żgħir tal-kċina għat-tisħin, nests tat-trabi u sits tal-karozzi għat-tfal), valutazzjoni tar-riskju, sorveljanza tas-suq online, kooperazzjoni mad-dwana, ġbir tad-data dwar korrimenti u aċċidenti u kampanji ta' komunikazzjoni. Fil-kuntest tal-coronavirus, il-Kummissjoni qed tniedi wkoll sejħa speċifika għall-prodotti relatati mal-virus. Il-ħidma konġunta – li se tkun simili għall-ħidma mwettqa għal prodotti mhux relatati mal-coronavirus, se tkopri maskri ta' nofs il-wiċċ, diżinfettanti u ingwanti, u hija mistennija li tibda qabel nofs Lulju 2020. Bħalissa qed jiġu stabbiliti l-prijoritajiet għall-CASP2021. Sfond Is-Sistema ta' Twissija Rapida ilha mill-2003 tiżgura li l-informazzjoni dwar prodotti perikolużi li mhumiex tal-ikel li jiġu rtirati mis-suq u/jew jissejħu lura kullimkien fl-Ewropa, tiġi ċċirkolata f'qasir żmien bejn l-Istati Membri u l-Kummissjoni Ewropea. B'dan il-mod, tista' tittieħed azzjoni ta' segwitu xierqa kullimkien fl-UE. Is-Sistema ta' Twissija Rapida għandha sit web pubbliku “is-Safe Gate” dedikat li jagħti aċċess għal aġġornamenti ta' kull ġimgħa ta' twissijiet ippreżentati mill-awtoritajiet nazzjonali li jipparteċipaw fis-sistema. Bis-saħħa tal-modernizzazzjoni tas-sistema, twissijiet speċifiċi jistgħu jingħataw prijorità u jiġu pproċessati minnufih hekk kif jaslu, bħal twissijiet dwar maskri mhux sikuri f'April 2020. In-negozji jistgħu jużaw ukoll il-Business Gateway biex iwissu lill-awtoritajiet nazzjonali malajr u b'mod effiċjenti dwar prodott li jkunu qiegħdu fis-suq li jista' jkun perikoluż. Azzjoni oħra dwar il-protezzjoni tal-konsumatur hija l-Impenn għas-Sigurtà tal-Prodotti , li jistabbilixxi azzjonijiet volontarji speċifiċi li jmorru lil hinn minn dak li huwa stabbilit diġà fil-leġiżlazzjoni tal-UE. Sebat iswieq online diġà ffirmaw dan il-ftehim biex jikkooperaw mal-Istati Membri biex ineħħu l-prodotti perikolużi mis-siti web tagħhom. Riċentament, il-kumpanija Wish.com ingħaqdet mal-inizjattiva. Għal Aktar Informazzjoni Rapport u skeda informattiva annwali bi statistika nazzjonali dwar is-Safety Gate Elenkar ta' twissijiet tas-Sistema ta' Twissija Rapida Għodda ta' riċerka għall-informazzjoni ppubblikata tas-Sistema ta' Twissija Rapida Punti ta' Kuntatt Nazzjonali tas-Sistema ta' Twissija Rapida Business Gateway Punti ta' kuntatt nazzjonali tal-Business Gateway Riżultati CASP 2019 *Aġġornata fis-17/07/2020